หุ้นปิดลบ 0.89 จุด กังวลไวรัสโคโรนา งบประมาณปี 63 ล่าช้า
หุ้นไทย วันที่ 23 ม.ค.62 ปิดตลาดที่ระดับ 1,573.70 จุด ลดลง 0.89 จุด (-0.06%) มูลค่าการซื้อขาย 61,983.98 ล้านบาท
23 ม.ค. 2563

หุ้นไทย วันที่ 23 ม.ค.62 ปิดตลาดที่ระดับ 1,573.70 จุด ลดลง 0.89 จุด (-0.06%) มูลค่าการซื้อขาย 61,983.98 ล้านบาท 
นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยปรับตัวลง ตอบรับ 3 ปัจจัยลบหลัก คือ
1.ความกังวลโรคระบาดปอดอักเสบไวรัสโคโรนา ทำให้กังวลจะกระทบการท่องเที่ยว และกระทบเศรษฐกิจไทยด้วย2.ตลาดฯรับแรงกดดันจากกลุ่มพลังงานหลังราคาน้ำมันปรับตัวลงค่อนข้างแรง จากอุปทานส่วนเกินที่อาจจะมีมากกว่าตลาดคาด
3.เรื่องร่างพ.ร.บ.งบประมาณรายจ่ายประจำปีงบประมาณ พ.ศ.2563 ซึ่งมีความวิตกจะเกิดความล่าช้า ทำให้ในช่วงเช้า (23 ม.ค.) ทางรมว.คลังได้ระบุเสนอแนวทางแก้ไขด้วยการออกพ.ร.ก.กู้เงินก่อน ส่งผลให้ในช่วงเช้าหุ้นในกลุ่มนิคมอุตสาหกรรม และกลุ่มรับเหมาฯ ฟื้นตัวขึ้นไปได้ดี แต่ในเวลาต่อมาทางนายกรัฐมนตรีออกมาว่า ให้พิจารณาทางเลือกในมุมอื่นก่อน ส่งผลให้หุ้นในกลุ่มนิคมอุตสาหกรรม และกลุ่มรับเหมาฯ เผชิญแรงขายออกมาหลังขึ้นไปดีในช่วงเช้าแล้ว
ทั้งนี้ เมื่อเทียบจากในอดีตเวลาเกิดโรคระบาดจะใช้เวลา 1-2 เดือน แต่ครั้งนี้การระบาดของโรคปอดอักเสบคาดว่าจะใช้เวลาราว 1 เดือน ตลาดถึงจะเริ่มนิ่ง ส่วนเรื่องงบประมาณ ปี 63 คงจะต้องรอเวลา ซึ่งอาจยืดเยื้อได้ และตลาดฯคงจะปรับขึ้นได้ยาก ดังนั้นหุ้นที่น่าสนใจลงทุนก็มองเป็นหุ้นที่ให้ปันผลสูงแนวโน้มวันที่ 24 ม.ค. นายสุโชติ กล่าวว่า ตลาดฯคงจะยังแกว่งไซด์เวย์อยู่ โดยมีแนวรับ 1,565 จุด หากหลุดแนวนี้สัญญาณทางเทคนิคจะไม่ดีและมีโอกาสที่จะลงมาแถว 1,550 จุด พร้อมให้แนวต้าน 1,580 จุด
5 หลักทรัพย์ที่มีมูลค่าการซื้อขายสูงสุด 
KBANK มูลค่าการซื้อขาย 4,601.48 ล้านบาท ปิดที่ 141.50 บาท เพิ่มขึ้น 1.50 บาท
BAM มูลค่าการซื้อขาย 3,527.65 ล้านบาท ปิดที่ 27.00 บาท เพิ่มขึ้น 1.00 บาท
GPSC มูลค่าการซื้อขาย 2,936.01 ล้านบาท ปิดที่ 97.50 บาท เพิ่มขึ้น 1.25 บาท 
BDMS มูลค่าการซื้อขาย 2,531.88 ล้านบาท ปิดที่ 25.75 บาท เพิ่มขึ้น 0.75 บาท 
TOP มูลค่าการซื้อขาย 2,091.51 ล้านบาท ปิดที่ 54.50 บาท ลดลง 3.50 บาท